Muzej seksa (28/8/02) - 2002-08-28
Kako je New York preobrazio poimanje seksa u Americi? Nakon svega - i muzejom!
Američki grad koji najkonzervativniji krugovi već dugo nazivaju Sodomom na Hudsonu ovih dana je otvorio muzej koji samo doprinosi takvoj reputaciji. Svojedobno, New York je bio grad koji je Americi predstavio sado-mazohističke noćne barove, klubove homoseksualaca, pa i prve seks-skandale, proizašle sa stranica njujorškog tiska. Sada, ovaj grad predstavlja zemlji i prvi Muzej Seksa. Prva postava muzeja, koji je svoja vrata otvorio javnosti 23. ovog mjeseca, nosi vrlo prigodan naziv: "Kako je New York preobrazio seks u Americi". Relativno ozbiljan, ali ne previše, s upravnim odborom u kojemu sjede sve sami ugledni povjesničari, Muzej Seksa pozabavio se na iskren, ali ne i lascivan način, pohotnom stranom najvećeg američkog grada. Izlošci muzeja predstavljaju pravu paradu svega otkopčanog u Americi, ali i onih koji su se trudili da ju zakopčaju do grla. Tematski obuhvaćen je dijapazon od Mae West, glumice čiji je prvi film bio dočekan kao "vrhunac dekandencije", pa do Linde Lovelace, zvijezde slavnog porno filma "Duboko grlo"; od seksualne revolucije i AIDS-a, preko anti-pornografskih feministica, do bivšeg gradonačelnika Rudyja Giulianija, koji je posegnuo za teškim mjerama da obuzda nemoral u New Yorku, ali se, isto tako, nije libio nastupiti u prilično eksplicitnoj televizijskoj emisiji "Saturday Night Live", - i to preodjeven u žensku odjeću! -, kako bi pronesao svoju poruku i do one raspojasane populacije svojih birača. Glavni kustos Muzeja Seksa, Grady Turner, koji je na ovo mjesto prešao iz Povijesnog Društva New Yorka, gdje je bio direktor izložbi, smatra da je glavna teza novog muzeja to da je New York po pitanju seksa imao ogroman utjecaj na čitavu Ameriku još od tridesetih godina devetnaestog stoljeća, pa do danas. Tko god se nije uklapao u puritansku viziju Amerike, našao je svoje utočište u Velikoj Jabuci, tvrdi gospodin Turner. Doduše, već su se javili i oni koji tvrde da sama činjenica da New York svoje mjesto u povijesti seksa obilježava muzejom pokazuje njegov provincijalni duh na tom istom planu. Drugi, pak, kažu da bi titula najrazuzdanijeg američkog grada mogla mirne duše biti pripisana bilo New Orleansu ili San Franciscu, a ne samo New Yorku. Najzlobniji kritičari, međutim, kažu da je otvaranje Muzeja Seksa najsigurniji znak da je New York postao jednako senzualno pogibeljan koliko je to i robna kuća kompanije Disney, koja se nalazi na Times Squareu, ne tako davno najčvršćem uporištu porno-shopova, strip-tease klubova i noćnih dama. Zaista je tako, priznaje i kustos Grady Turner, dodajući: "Pretvaranje New Yorka u svojevrsnu kombinaciju Diznilenda i shopping-malla činjenica je koja se ne može poreći. Klub "Hellfire", koji pretendira na svojevrsnu zloglasnost, sada se nalazi okružen malim bistroima i trgovinama zdrave hrane."